o stališču, ki se sprejme v imenu Evropske unije v okviru Sveta za trgovino s storitvami Svetovne trgovinske organizacije, in sicer prošnja za soglasje v zvezi s preferencialno obravnavo, ki presega dostop do trga in ga bo Evropska unija enostransko ponudila za storitve in ponudnike storitev iz najmanj razvitih držav na podlagi oprostitve obveznosti v sektorju storitev za najmanj razvite države

Kadar mora akt s pravnim učinkom sprejeti organ, ustanovljen z mednarodnim sporazumom, člen 218(9) PDEU določa, da Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga zagovarja Unija v zvezi s sprejetjem tega akta v tem organu. Čeprav priglasitev preferencialov, ki jih Unija namerava dodeliti najmanj razvitim državam, nima pravnega učinka, bi vključevala obveznosti, ki presegajo dostop do trga. Te pa zahtevajo odobritev Sveta za trgovino s storitvami, za kar je primeren sklep iz člena 218(9). Predvideni preferenciali se nanašajo na obveznosti po Splošnem sporazumu o trgovini s storitvami in lahko zadevajo vse storitvene sektorje, vključno s prevoznim sektorjem. Zato predlagani sklep spada na področje uporabe členov 91, 100 in prvega pododstavka člena 207(4) PDEU.

Na deveti ministrski konferenci STO, ki je potekala od 3. do 6. decembra 2013 na Baliju, je Evropska unija soglašala s sprejetjem sklepa o uveljavitvi oprostitve obveznosti v sektorju storitev za najmanj razvite države. EU je zavezana uspehu prihodnje desete ministrske konference STO decembra 2015 v Nairobiju in odločnemu napredovanju pri krogu pogajanj o razvoju iz Dohe ter izvajanju rezultatov balijskega svežnja, vključno z elementi o najmanj razvitih državah. Predlagani sklep Sveta je del tega balijskega procesa izvajanja.

Predlagani sklep Sveta določa stališče Evropske unije v Svetu za trgovino s storitvami, in sicer da lahko zaprosi za soglasje v zvezi s preferencialno obravnavo, ki presega dostop do trga, in ki jo Evropska unija namerava enostransko podeliti za storitve in ponudnike storitev iz najmanj razvitih držav.

Komisija je 23. julija 2015 sprejela predlog za sklep Sveta, ki določa stališče Unije v okviru Sveta za trgovino s storitvami STO o sprejetju preferencialov, priglašenih s strani članic STO za sektor storitev in izvajalce storitev iz najmanj razvitih držav, ki niso opisani v členu XVI GATS (dostop do trga).

o stališču, ki se sprejme v imenu Evropske unije v okviru Sveta za trgovino s storitvami Svetovne trgovinske organizacije, in sicer prošnja za soglasje v zvezi s preferencialno obravnavo, ki presega dostop do trga in ga bo Evropska unija enostransko ponudila za storitve in ponudnike storitev iz najmanj razvitih držav na podlagi oprostitve obveznosti v sektorju storitev za najmanj razvite države

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti členov 91 in 100 ter prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1)Člen IX Marakeškega sporazuma o ustanovitvi Svetovne trgovinske organizacije (v nadaljnjem besedilu: STO) določa postopke za odobritev oprostitve obveznosti glede mnogostranskih trgovinskih sporazumov v Prilogi 1A, 1B ali 1C k navedenim sporazumom in njihovim prilogam.

(2)Izjemoma je bila z odstopanjem od obveznosti iz odstavka 1 člena II Splošnega sporazuma o trgovini s storitvami zahtevana oprostitev obveznosti, s katero bodo članice STO lahko dodelile prednostno obravnavo storitev in izvajalcev storitev najmanj razvitih držav članic, ista obravnava podobnih storitev in izvajalcev storitev pa s tem ne bi bila podeljena vsem drugim članicam STO. Svet je s sklepom Sveta z dne 14. decembra 2011 (2012/8/EU) sprejel stališče Unije v podporo oprostitve obveznosti.

(3)Sklep ministrov članic STO z dne 17. decembra 2011, ki dovoljuje članicam STO, da odobrijo takšno preferencialno obravnavo storitev in izvajalcev storitev iz najmanj razvitih držav za obdobje 15 let, določa v odstavkih 1 in 2, (i) da članice, ki odobrijo preferencialno obravnavo na podlagi tega odstopanja, uradno obvestijo Svet za trgovino s storitvami in (ii) da mora preferencialno obravnavo pri uporabi ukrepov, razen tistih, opisanih v členu XVI GATS, odobriti Svet za trgovino s storitvami v skladu s svojimi postopki. Zahteva, da navedene ukrepe odobri Svet za trgovino s storitvami, je bila povzeta v točki 1.3 sklepa ministrov članic STO z dne 7. decembra 2013.

(4)S Sklepom Sveta z dne [] 2015 [] je bilo določeno stališče Unije, da sprejme preferenciale, ki presegajo člen XVI GATS in jih podelijo druge članice STO za storitve in izvajalce storitev iz najmanj razvitih držav članic.

(5)Poleg sprejetja preferencialov, ki jih podelijo druge članice STO, je v interesu razvojnih ciljev Evropske unije in v spodbudo zaključitve tistega dela pogajanj o razvojni agendi iz Dohe, ki zadeva storitve, da si Evropska unija prizadeva za odobritev preferencialne obravnave, ki presega dostop do trga, ki ga namerava dodeliti za storitve in izvajalce storitev iz članic, ki so najmanj razvite države. Pri tem pa so zlasti poudarjeni preferenciali, podeljeni za začasno bivanje fizičnih oseb za opravljanje storitev, da bi ustvarili spodbude za izpolnjevanje obveznosti o ponovnem sprejemu v skladu z mednarodnim pravom, izvajanje obstoječih sporazumov o ponovnem sprejemu in sklenitev novih, pod pogojem da bodo najmanj razvite države članice sodelovale z Evropsko unijo na področju upravljanja migracij –

SPREJEL NASLEDNJI SKLEP:

Člen 1

Unija bo v okviru Sveta za trgovino s storitvami STO zaprosila za soglasje v zvezi s preferencialno obravnavo, ki jo Unija namerava podeliti za storitve in izvajalce storitev v najmanj razvitih državah, zlasti v zvezi s tistimi preferenciali, ki presegajo dostop do trga, kakor je določeno v Dodatku k temu sklepu in v skladu s sklepi ministrske konference STO z dne 17. decembra 2011 (WT/L/847) in 7. decembra 2013 (WT/L/918).

To stališče izrazi Evropska komisija.

Člen 2

Ta sklep začne veljati z dnem sprejetja.

V Bruslju,